สายการบินในไทยแท็กทีมร้องเรียน กพท. ให้กำหนดราคาขายตั๋วขั้นต่ำ
สายการบินหลายรายในไทย ยื่นข้อร้องเรียนมายัง กพท. เหตุได้รับความเสียหายถูกสายการบินต้นทุนต่ำขายตั๋วโดยสารราคาต่ำกว่าทุน ส่งผลให้สายการบินรายอื่นไม่สามารถแข่งขันได้ ขณะที่เอกชนชี้ รัฐฯควรเร่งจัดทำเพดานราคาตั๋วขั้นต่ำ
16 ธ.ค. 2558

ผู้สื่อข่าวรายงานว่า มีรายงานข่าวจากการกระทรวงคมนาคม ระบุว่า ขณะนี้สายการบินในไทยหลายรายได้ยื่นข้อร้องเรียนมายังสำนักงานการบินพลเรือนแห่งประเทศไทย (กพท.) ว่าได้รับความเสียหายถูกสายการบินต้นทุนต่ำรายหนึ่ง ซึ่งเป็นสายการบินร่วมทุนจากต่างประเทศมาจำหน่ายตั๋วโดยสารราคาต่ำกว่าทุน ทำให้สายการบินคู่แข่งรายอื่นไม่สามารถแข่งขันได้ รวมทั้งยังเป็นการทำลายตลาดธุรกิจสายการบิน ซึ่งผู้ร้องเรียนต้องการให้กระทรวงคมนาคมเข้ามาแก้ไขปัญหาเร่งด่วน
โดยในวันนี้ (16 ธ.ค.) มีการจัดประชุมคณะกรรมการการบินพลเรือน ที่มีนายอาคม เติมพิทยาไพสิฐ รมว.คมนาคม เป็นประธาน นำปัญหาข้อร้องเรียนเสนอที่ประชุมพิจารณา ขณะเดียวกันเสนอให้มีการนำมาตรการกำหนดราคาจำหน่ายตั๋วโดยสารขั้นต่ำมาบังคับใช้ ป้องกันไม่ให้มีการกำหนดราคาจำหน่ายตั๋วในลักษณะที่ต่ำกว่าทุนจนเสร้างความ เสียหายต่อสายการบินในไทย นอกจากนี้ยังเป็นแนวทางการส่งเสริมให้เกิดการแข่งขันที่เป็นธรรมในการทำธุรกิจในไทย เพื่อสร้างความเชื่อมั่นให้กับนักลงทุนทั้งไทยและต่างชาติอีกด้วย
“กพท. ไม่ได้มีหน้าที่ดูแลเฉพาะเรื่องความปลอดภัยด้านการบินเท่านั้น เราต้องดูแลทั้งผู้โดยสาร ควบคู่ไปกับการส่งเสริมธุรกิจสายการบินให้เติบโตไปด้วยกันด้วย ซึ่งขณะนี้สายการบินของไทยเดือดร้อน เราก็ต้องเข้าไปดูแลถ้าเกิดความไม่เป็นธรรมในการทำธุรกิจ โดยเฉพาะการกำหนดราคาขายตั๋วโดยสารที่ผ่านมาเราดูแลเฉพาะผู้บริโภค ด้วยการกำหนดราคาขายตั๋วขั้นสูงสุดไว้ เพื่อไม่ให้สายการบินเอาเปรียบขายตั๋วแพงเกินจริง แต่อนาคตเราต้องดูแลผู้ประกอบการสายการบินด้วย โดยจะต้องกำหนดราคาตั๋วขั้นต่ำด้วย ป้องกันไม่ให้มีการดั๊มราคาตั๋วจนสายการบินคู่แข่งอื่น ๆ ต้องเจ๊งไปในที่สุด”
 